text: Kvæstet indbrudstyv ringede selv 112
  10 marts 2010 kl. 08.59
  En indbrudstyv i Tønder afslørede sig selv, da han kort efter at have skåret sig på en knust rude ringede 112.
  En knust rude. Blod. Og en 112 opringning fra en nærliggende adresse om en person, der havde skåret sig. 
  Syd- og Sønderjyllands Politi var ikke sene til at lægge to og to sammen, da de i nat blev kaldt ud til et indbrudsforsøg i Tønder.
  I løbet af natten knuste to indbrudstyve en rude i dør til et hus på Vestergade i Tønder. 
  Den ene tyv fik overbalance og skar sig på den knuste rude.
  - Der var rigtig meget blod på gerningsstedet, fortæller vagtchefen hos Syd- og Sønderjyllands Politi til jv.dk.
  
  Nabo hørte tyvene
  Tyvene fik dog larmet så meget, at en nabo hørte dem, og så dem stikke af igen. Da politiet kom frem, var gerningsmændene væk.
  Men kort efter blev der ringet 112 fra en nærliggende adresse, fordi en person havde skåret sig. 
  - Og så er vi jo ikke dummere, end at vi godt kan regne ud, at det er dem, siger vagtchefen til jv.dk. 
  De to unge mand på 20 år blev begge anholdt. Den ene blev også kørt på skadestuen, hvor han blev syet.
  